CELEX: 
Language: fi
Date: 2022-04-25 00:00:00
Title: KOMISSION DELEGOITU ASETUS (EU) / , Euroopan parlamentin ja neuvoston asetuksen (EU) 2019/787 muuttamisesta maatalousperäisen etyylialkoholin määritelmän ja sitä koskevien vaatimusten osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Maatalousperäisen etyylialkoholin määritelmää ja sitä koskevia vaatimuksia ei merkittävästi muutettu asetuksen (EY) N:o 110/2008 tarkistamisen yhteydessä. Nykyisessä tislattuja alkoholijuomia koskevassa asetuksessa (EU) 2019/787 vahvistetut määritelmät ja vaatimukset ovat tekniseltä ja tieteelliseltä kannalta vanhentuneita eivätkä enää vastaa unionin tuottajien ja useimpien analyysilaboratorioiden soveltamia teknisiä parametreja.
            
            
               Sen vuoksi asetuksen (EU) 2019/787 5 artiklaa, jossa säädetään maatalousperäisen etyylialkoholin määritelmästä ja sitä koskevista vaatimuksista, on muutettava, jotta kyseiset tekniset parametrit saadaan vastaamaan alalla nykyisin käytössä olevia parametreja.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Alan edustajat ovat huomauttaneet komissiolle, että maatalousperäisen etyylialkoholin nykyinen määritelmä ja sitä koskevat vaatimukset eivät enää vastaa tuotannossa nykyisin käytettäviä teknisiä parametreja.
            
            
               Maatalouden yhteisen markkinajärjestelyn tislattuja alkoholijuomia käsittelevän asiantuntijaryhmän (virtuaaliset) kokoukset järjestettiin 28. huhtikuuta, 29. kesäkuuta, 12. lokakuuta ja 30. marraskuuta 2021. Kokouksissa ja niiden valmistelemiseksi järjestettiin kuulemisia, joihin osallistui asiantuntijoita kaikista 27 jäsenvaltiosta. Kuulemismenettely johti laajaan yhteisymmärrykseen delegoidun asetuksen luonnoksesta.
            
            
               Yhteisymmärrys saavutettiin myös yleisessä julkisessa kuulemisessa, joka toteutettiin julkaisemalla delegoidun asetuksen luonnos paremman sääntelyn portaalissa 21. helmikuuta ja 21. maaliskuuta 2022 välisenä aikana ja johon saatiin kaksi vastausta. Vastauksissa ilmaistiin lähinnä huoli furfuraalin ehdotetusta raja-arvosta ja ehdotettiin muiden tällä hetkellä voimassa olevien parametrien säilyttämistä. Vastaukset eivät kuitenkaan johtaneet muutoksiin ehdotetuissa raja-arvoissa, sillä kyseiset raja-arvot perustuvat EFSAn tieteelliseen lausuntoon ja ne ovat toimialan tietämyksen ja kokemuksen vahvistamat. 
            
            
               Asia on annettu tiedoksi WTO-kumppaneille.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Delegoitu säädös perustuu asetuksen (EU) 2019/787 8 artiklan 1 kohtaan, ja se koskee ainoastaan yhtä säännöstä, jonka osalta komissiolla on edellä mainitun kohdan nojalla siirrettyä muutosvaltaa. Delegoitu säädös olisi hyväksyttävä asetuksen (EU) 2019/787 46 artiklan 8 kohdassa säädettyä menettelyä noudattaen.
            
            
               Asetuksen (EU) 2019/787 8 artiklan 1 kohdan toisen alakohdan mukaisesti delegoitu säädös on rajoitettu tiukasti vain sellaisiin osoitettuihin tarpeisiin vastaamiseen, jotka johtuvat teknologisesta kehityksestä.
            
            
               1 artikla: Tässä artiklassa säädetään muutoksesta asetuksen (EU) 2019/787 5 artiklaan, jossa säädetään maatalousperäisen etyylialkoholin määritelmästä ja sitä koskevista vaatimuksista.
            
            
               2 artikla: Tässä artiklassa säädetään 1 artiklassa säädetyn muutoksen voimaantulosta.
            
            
               KOMISSION DELEGOITU ASETUS (EU) …/…,
            
            
               annettu 25.4.2022,
            
            
               Euroopan parlamentin ja neuvoston asetuksen (EU) 2019/787 muuttamisesta maatalousperäisen etyylialkoholin määritelmän ja sitä koskevien vaatimusten osalta
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
         
         
            
               ottaa huomioon tislattujen alkoholijuomien määritelmistä, kuvauksesta, esittelystä ja merkinnöistä, tislattujen alkoholijuomien nimien käytöstä muiden elintarvikkeiden esittelyssä ja merkinnöissä, tislattujen alkoholijuomien maantieteellisten merkintöjen suojaamisesta, maatalousperäisen etyylialkoholin ja maatalousperäisten tisleiden käytöstä alkoholijuomissa ja asetuksen (EY) N:o 110/2008 kumoamisesta 17 päivänä huhtikuuta 2019 annetun Euroopan parlamentin ja neuvoston asetuksen (EU) 2019/787
                  1
                ja erityisesti sen 8 artiklan 1 kohdan,
            
            
               sekä katsoo seuraavaa:
            
            
               (1)Asetuksen (EU) 2019/787 5 artiklassa säädetään maatalousperäisen etyylialkoholin, jota kutsutaan alalla myös maatalousperäiseksi alkoholiksi, neutraaliksi alkoholiksi ja uudelleentislatuksi alkoholiksi, määritelmästä ja sitä koskevista vaatimuksista. Kyseinen tekninen määritelmä ja kyseiset vaatimukset ovat samat kuin Euroopan parlamentin ja neuvoston asetuksen (EY) N:o 110/2008
                  2
                liitteessä I olevassa 1 kohdassa ilman olennaisia muutoksia.
            
            
               (2)Asetuksen (EU) 2019/787 5 artiklassa vahvistettu maatalousperäisen etyylialkoholin määritelmä ja sitä koskevat vaatimukset ovat kuitenkin tekniseltä ja tieteelliseltä kannalta osittain vanhentuneet. Erityisesti tiettyjen jäämien enimmäismäärät on saatettava vastaamaan alalla ja useimmissa analyysilaboratorioissa nykyisin käytössä olevia teknisiä parametreja. Alalla tapahtuneen teknisen kehityksen vuoksi on siis perusteltua muuttaa kyseistä määritelmää ja kyseisiä vaatimuksia.
            
            
               (3)Asetuksen (EU) 2019/787 5 artiklan d alakohdan i, vi ja vii alakohdassa säädetyt kokonaishappopitoisuutta, typpeä sisältäviä haihtuvia emäksiä ja kuiva-ainetta koskevat vaatimukset eivät ole enää tarkoituksenmukaisia, sillä niitä ei tavallisesti käytetä prosessissa teknisinä parametreina, koska tällaisia jäämiä esiintyy mitättömän vähän alkoholissa, jonka alkoholipitoisuus tilavuusprosentteina on 96, eikä niitä todennäköisesti esiinny lainkaan maatalousperäisessä etyylialkoholissa.
            
            
               (4)Esterien, aldehydien ja korkeampien alkoholien osalta asetuksen (EU) 2019/787 5 artiklan d alakohdan ii, iii ja iv alakohdassa säädetyt enimmäispitoisuudet eivät ole riittävän tarkkoja ja edellyttävät tällä hetkellä sellaisia märkäkemiallisia menetelmiä, joita ei ole määritelty unionin lainsäädännössä. Niiden aineiden tarkempi määrittely, joihin jäämien enimmäispitoisuuksia sovelletaan, parantaisi maatalousperäisen alkoholin analyysien tuloksia esimerkiksi silloin, kun käytetään kaasukromatografian kaltaisia menetelmiä ja hyödyttäisi analyysin tekijöitä, koska monet vanhemmista analyysitekniikoista edellyttävät vaarallisten kemikaalien käyttöä.
            
            
               (5)Erityisesti esterit on aiheellista rajata ainoastaan etyyliasetaattiin. Käymisprosessissa voi muodostua useita estereitä, mutta etyyliasetaatin esiintymispitoisuus on suurin, kun taas muita maatalousperäisessä etyylialkoholissa mahdollisesti esiintyviä estereitä ei todennäköisesti pystytä havaitsemaan käyttämällä tavanomaisia analyysitekniikoita eivätkä ne vaikuta esterien kokonaismäärään merkittävästi. Etyyliasetaatin mittauksen olisi perustuttava komission asetuksessa (EY) N:o 2870/2000
                  3
                vahvistettuun vertailumenetelmään, koska se on nykyisin useiden tislattujen alkoholijuomien analysointiin vakiintunut menetelmä.
            
            
               (6)Vastaavasti aldehydien kokonaismäärään eniten vaikuttava aldehydi on asetaldehydi. Sen vuoksi aldehydien määrityksessä on tarkoituksenmukaista käyttää parametrinä ainoastaan asetaldehydiä. Koska asetaldehydi on tasapainossa 1,1-dietoksietaanin kanssa eli molempia molekyylejä esiintyy ja ne muuttuvat toinen toisekseen fysiokemiallisten olosuhteiden vuoksi, on myös tarpeen laskea asetaalin sisältämä asetaldehydin fraktio. Asetaldehydin mittauksen olisi perustuttava asetuksessa (EY) N:o 2870/2000 vahvistettuun vertailumenetelmään, koska se on nykyisin useiden tislattujen alkoholijuomien analysointiin vakiintunut menetelmä.
            
            
               (7)Käymisen jälkeen esiintyy suuria määriä korkeampia alkoholeja. Maatalousperäisessä etyylialkoholissa esiintyy kuitenkin vain pieni määrä korkeampia alkoholeja, koska korkeammat alkoholit tislautuvat helposti niiden korkeampien kiehumispisteiden vuoksi. Korkeamman alkoholin mittauksen olisi perustuttava asetuksessa (EY) N:o 2870/2000 vahvistettuun vertailumenetelmään, koska se on nykyisin useiden tislattujen alkoholijuomien analysointiin vakiintunut menetelmä.
            
            
               (8)Furfuraalin osalta nykyinen vaatimus siitä, ettei sitä ole havaittavissa, liittyy märkäkemialliseen menetelmään, jota ei enää käytetä useimmissa jäsenvaltioissa, mikä estää yhtenäiset ja määritellyt analyysimenetelmät ja tulokset. Koska maatalousperäisen etyylialkoholin sisältämän furfuraalin analysoimiseksi ei tällä hetkellä ole määriteltyä vertailumenetelmää, on aiheellista määritellä raja-arvo, joka voidaan havaita useimmissa jäsenvaltioiden laboratorioissa nykyisin käytössä olevilla eri menetelmillä, jotka ovat täsmällisempiä kuin silloin, kun tämä vaatimus alun perin otettiin käyttöön. Furfuraalin mittauksen olisi perustuttava puuaineksessa esiintyvien yhdisteiden nestekromatografiaan, josta säädetään asetuksessa (EY) N:o 2870/2000.
            
            
               (9)Kattavuuden vuoksi ja asetuksen (EU) 2019/787 4 artiklan 7 kohdassa vahvistetun maatalousperäisen tisleen määritelmän mukaisesti on lisäksi aiheellista säätää, että maatalousperäistä etyylialkoholia saadaan maataloustuotteista alkoholikäymisen jälkeen tislaamalla.
            
            
               (10)Sen vuoksi asetusta (EU) 2019/787 olisi muutettava,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Korvataan asetuksen (EU) 2019/787 5 artikla seuraavasti:
            
            
               ”5 artikla
            
            
               Maatalousperäisen etyylialkoholin määritelmä ja sitä koskevat vaatimukset
            
            
               Tässä asetuksessa maatalousperäisellä etyylialkoholilla tarkoitetaan nestettä, joka on seuraavien vaatimusten mukainen:
            
            
               (a)se on valmistettu yksinomaan perustamissopimuksen liitteessä I luetelluista maataloustuotteista alkoholikäymisen jälkeen tislaamalla;
            
            
               (b)sillä ei ole muuta havaittavaa makua kuin sen valmistuksessa käytetyistä raaka-aineista peräisin oleva maku;
            
         
         
            
               (c)sen vähimmäisalkoholipitoisuus tilavuusprosentteina on 96,0;
            
            
               (d)sen jäämien enimmäispitoisuudet eivät ylitä seuraavia:
            
            
               i)
                     etyyliasetaatti: 1,3 grammaa hehtolitrassa 100-tilavuusprosenttista alkoholia;
            
            
               ii)
                     asetaldehydi (etanaalin ja 1,1-dietoksietaanin summa): 0,5 grammaa hehtolitrassa 100-tilavuusprosenttista alkoholia;
            
            
               iii)
                     korkeammat alkoholit (propan-1-olin, butan-1-olin, butan-2-olin, 2-metyylipropan-1-olin, 2-metyylibutan-1-olin ja 3-metyylibutan-1-olin summa): 0,5 grammaa hehtolitrassa 100-tilavuusprosenttista alkoholia;
            
            
               iv)
                     metanoli: 30 grammaa hehtolitrassa 100-tilavuusprosenttista alkoholia;
            
            
               v)
                     furfuraali: 0,5 grammaa hehtolitrassa 100-tilavuusprosenttista alkoholia.”
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 25.4.2022
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 130, 17.5.2019, s. 1.
               
               
                  
                     (2)
                  
                        Euroopan parlamentin ja neuvoston asetus (EY) N:o 110/2008, annettu 15 päivänä tammikuuta 2008, tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta (EUVL L 39, 13.2.2008, s. 16).
               
               
                  
                     (3)
                  
                        Komission asetus (EY) N:o 2870/2000, annettu 19 päivänä joulukuuta 2000, tislattujen alkoholijuomien analysoinnissa sovellettavista yhteisön vertailumenetelmistä (EYVL L 333, 29.12.2000, s. 20).